I dag stemmer rumenerne om presidentens skjebne
Basescu anklages for å ha gått ut over sine fullmakter som president da han i 2010 innførte drastiske budsjettkutt i bytte mot krisehjelp fra EU og Det internasjonale pengefondet (IMF). Sentrum-høyre-politikeren var tidligere regnet som en populær skikkelse, men i løpet av de sju siste årene har populariteten dalt fra 65 til 10 prosent. I henhold til meningsmålinger vil trolig rundt 68 prosent stemme for å stille Basescu for riksrett.Basescus tilhengere i sentrum-høyrepartiet Liberaldemokratene (PDL), som er i opposisjon i nasjonalforsamlingen, jobber derfor for at oppmøtet skal falle under 50 prosent. Da vil folkeavstemningen bli erklært ugyldig. PDL har beskyldt regjeringen for å prøve å kuppe avstemningen og oppfordret tidligere denne uken til boikott. - Vi ber rumenerne om ikke å delta i dette maskeradeballet, sa PDL-leder Vasile Blaga.Nasjonalforsamlingen er dominert av det statsminister Victor Pontas venstrevridde regjeringsparti Sosialliberal union (USL). Pontas regjering har forsøkt å stramme grepet om makten i landet, men er blitt tvunget av EU til å gi opp de fleste tiltakene, som blant annet ville ha gjort det enklere å fjerne Basescu. Regjeringen har imidlertid suspendert Basescu i påvente av resultatet fra søndagens folkeavstemning. EU har den siste tiden uttrykt bekymring for utviklingen i Romania. Den politiske krisen har også sådd tvil om fremtiden til krisehjelpen som IMF står i spissen for, og den rumenske valutaen lei har sunket til et rekordlavt nivå.USL vant imidlertid fram i grunnlovsdomstolen da regjeringens plan om å utvide stemmelokalenes åpningstid med fire timer fikk grønt lys. Stemmelokalene åpnet klokken 7 søndag morgen og vil ikke stenge før klokken 23 på kvelden. Opposisjonen hevder den eneste grunnen for utvidelsen er at regjeringen vil sikre et oppmøte på over 50 prosent. PDL har også klaget over at regjeringen har fått satt opp provisoriske stemmelokaler ved svartehavskysten for å gjøre det enklere for ferierende rumenere å stemme.
Valglokalene åpnet søndag morgen i Romania en folkeavstemning om skjebnen til president Traian Basescu. Regjeringen har gjort sitt ytterste for å få folk til å delta i folkeavstemningen, mens opposisjonen oppfordrer til boikott.